नगर निगम में जल्द होगा प्रॉपर्टी का डाटा ऑनलाइन
फरीदाबाद | नगरनिगम जल्द प्रॉपर्टी टैक्स के डाटा को ऑनलाइन करने जा रहा है। शहर में 2.40 लाख प्रॉपर्टी टैक्स देने वाले लोगों में से एक लाख का डाटा कम्प्यूटर में फीड कर दिया है जबकि बाकी को जल्द पूरा कर लिया जाएगा। निगम अफसरों का दावा है कि एक अप्रैल से पहले लोगों को घर बैठे प्रॉपर्टी टैक्स भरने का लाभ मिल जाएगा।
निगमायुक्त सोनल ने इस बारे में निगम मुख्यालय में अधिकारियों के साथ मीटिंग ली। इसमें बकाया करों विशेषकर संपत्ति, पानी सीवरेज कर की वसूली को लेकर भी मुख्य रूप से चर्चा की गई। निगमायुक्त द्वारा हरियाणा सरकार द्वारा वर्तमान में जारी संपत्ति कर ब्याज माफी योजना के तहत की जा रही रिकवरी की भी समीक्षा की तथा आदेश दिए कि अधिक संपत्ति कर दाताओं के कर वसूली के प्रयास किए जाए। उन्होंने अधिकारियों को आदेश दिए कि शीघ्र बड़े बकायादारों की सूची बनाई जाए तथा उनसे टैक्स रिकवरी के लिए सख्त कार्रवाई की जाए। उन्होंने बकाएदारों की सूची को सार्वजनिक करने के भी आदेश दिए। निगमायुक्त ने सभी कार्यकारी अभियंताओं को आदेश दिए गए कि संपत्ति कर की भांति भी पानी और सीवरेज चार्जेज के सम्बन्ध में डाटा शीघ्र कंप्यूटराइज्ड कराया जाए। निगमायुक्त द्वारा सभी कार्यकारी अभियंताओं से पानी, सीवरेज चार्जेज की रिकवरी की समीक्षा की गई। इस मौके पर एनआईटी, ओल्ड फरीदाबाद और बल्लभगढ़ जोन के क्षेत्रीय एवं कराधान अधिकारी विजय सिंह, महेन्द्र सिंह, धनराज, प्रेम प्रकाश, विशाल सहित प्रशासनिक अधिकारी केके गोयल, कार्यकारी अभियन्ता रमेश बंसल, सतीश अग्रवाल, रमन शर्मा सहित अन्य अफसर मौजूद थे।
hin_Deva hin_Deva hin_Deva